કેજરીવાલના અધિકારીઓના અસહયોગ અને હડતાલ મામલે આક્ષેપો બાદ આજે આઈએએસ એસોશિએશને તાકીદે પત્રકાર પરિષદ બોલાવી હતી. જેમાં કેજરીવાલ સરકાર ઉપર આક્ષેપો કરતા કહ્યું હતું કે, ચીફ સેક્રેટરી ઉપર હુમલા બાદ અધિકારીઓમાં ડર છવાયો છે. તેમ છતા તમામ અધિકારીઓ પોતાની જવાબદારી સંભાળી રહ્યા છે અને હડતાલ જેવું કંઈ નથી. વધુમાં રજાઓના દિવસે પણ અધિકારીઓ કામગીરી કરી રહ્યા છે. આ સાથે એમ પણ કહ્યું હતું કે, પત્રકાર પરિષદ બોલાવીને આઈએએસ એસોશિએશને પોતાની વાત રજૂ કરવાની ફરજ પડે તે સ્થિતિ અસામાન્ય છે. તેઓ કોઈ રાજકીય પક્ષ સાથે જોડાયેલા નથી અને સરકારી કામગીરી નિષ્ઠાપૂર્વક નિભાવી રહ્યા છે. આઈએએસ એસો.એ એમ પણ કહ્યું હતું કે, કેજરીવાલ દ્વારા કરવામાં આવી રહેલા આક્ષેપો પાયાવિહોણા છે તેઓએ અધિકારીઓને પોતાનું કામ કરવા દેવું જોઈએ.